На основу члана 20. став 1. тачка 15. и 32. тачка 6. Закона о локалној самоуправи ("Службени гласник РС", број 129/2007, 83/2014 – др. закон, 101/2016 – др. закон, 47/2018 и 111/2021 – др.закон), члана 2. Закона о правобранилаштву („Службени гласник РС“, број 55/2024), а у вези са чланом 193. Закона о парничном поступку („Службени гласник РС“, број 72/2011, 49/2013- Одлука УС, 74/2013- Одлука УС, 55/2014, 87/2018, 18/2020 и 10/2023 – др. закон) и чланом 1089 -1098. Закона о облигационим односима („Службени лист СФРЈ“, број 29/1978, 39/1985/ 45/1989- одлука УСЈ и 57/1989, „Службени лист СРЈ“, број 31/93, „Службени лист СЦГ“, број 1/2003 – уставна повеља, и „Службени гласник РС“, број 18/2020), члана 15. став 1. тачка 16. и 40. тачке 6. Статута општине Владичин Хан ("Службени гласник града Врања", број 7/2024-пречишћени текст) и члана 2. Одлуке о правобранилаштву општине Владичин Хан („Службени гласник Града Врања“, број 9/2019), Скупштина општине Владичин Хан, на седници одржаној дана 10. септембра 2024. године, донела је

**ОДЛУКУ**

**О НАЧИНУ РЕШАВАЊА ИМОВИНСКО-ПРАВНИХ СПОРОВА НАСТАЛИХ ЗАУЗЕЋЕМ ПАРЦЕЛА ПРИЛИКОМ ИЗГРАДЊЕ ПУТЕВА**

Члан 1.

Овом одлуком уређује се начин поступања општине Владичин Хан и Општинског правобранилаштва општине Владичин Хан (у даљем тексту: Правобранилаштво) које штити и имовинска права и интересе општине Владичин Хан у решавању проблема које општина Владичин Хан има са тужбама за заузеће приватних парцела приликом изградње општинских и некатегорисаних путева.

Члан 2.

 Општина Владичин Хан, њени органи и Правобранилаштво (у даљем тексту: Општина) ће настојати да се имовинско-правни спорови са физичким лицима, власницима, односно сувласницима парцела преко којих фактички пролазе општински и некатегорисани путеви (у даљем тексту: Власници парцела) реши вансудским путем, закључивањем споразума у смислу члана 193. Закона о парничном поступку и члана 1089-1098. Закона о облигационим односима (у даљем тексту: Вансудски споразум), у циљу смањења трошкова до којих долази решавањем спора судским путем, а што је од непосредног интереса за грађане општине Владичин Хан.

Члан 3.

Одобрава се закључивање Вансудског споразума лично са Власницима парцела за следеће ситуације:

 - када Власник парцеле жели да се одрекне накнаде за фактичко заузеће парцеле без покретања судског поступка,

- када Власник парцеле жели да се одрекне тужбеног захтева и жели да се одрекне накнаде за фактичко заузеће парцеле када је судски поступак покренут са пуномоћником адвокатом или без пуномоћника адвоката,

- када Власник парцеле жели да оствари право на накнаду за фактичко заузеће парцеле без покретања судског поступка,

- када је Власник парцеле већ дао пуномоћје адвокату и када је судски поступак покренут, а жели да се одрекне тужбеног захтева и оствари право на накнаду за фактичко заузеће парцеле,

- када је Власник парцеле покренуо судски поступак без давања пуномоћја адвокату а жели да се одрекне тужбеног захтева и оствари право на накнаду за фактичко заузеће парцеле.

Члан 4.

 Овлашћује се Општински правобранилац, односно лице које у одсуству правобраниоца у складу са Законом о правобранилаштву или посебно закљученим споразумом са другим правобранилаштвом штити имовинска права и интересе општине, да у име и за рачун општине Владичин Хан закључи и потпише Вансудски споразум.

Члан 5.

 Власницима парцела у поступку закључења вансудског споразума биће понуђена цена по процени судског вештака одговарајуће струке, односно лиценцираног проценитеља вредности непокретности, не старијој од 3 године.

За парцеле где не постоји процена судског вештака одговарајуће струке, односно лиценцираног проценитеља вредности непокретности, не старија од 3 године, власницима парцела у поступку закључења вансудског споразума биће понуђена цена утврђена за парцеле граничне катастарске општине на териоторији општине Владичин Хан.

Површина заузећа земљишта биће одређена мерењем преко алата еСервиса ГеоСрбија или мерењем на лицу места, осим у случају када у судском поступку постоји геодетско вештачење, односно пресуда са утврђеним мерама и границама за предметну парцелу.

Члан 6.

Општина ће преко званичне интернет презентације, друштвених мрежа, огласних табли, средстава јавног информисања, као и у непосредном контакту са Власницима парцела истима презентовати могућност и понудити закључење Вансудског споразума.

У случају из става 1. овог члана одлуке, имена и презимена лица и место пребивалишта би се, уз сагласност Власника парцела која би била дата у тексту вансудског споразума који се закључује, објављивала, као пример позитивне праксе на интернет презентацији општине, средствима јавног информисања, друштвеним мрежама и на остале погодне начине.

Члан 7.

Општина ће преко званичне интернет презентације, друштвених мрежа, огласних табли, средстава јавног информисања, као и у непосредном контакту са Власницима парцела који се за фактичко заузеће парцела желе одрећи накнаде или који желе да остваре право на накнаду, који нису покренули спор или који су покренули спор преко адвоката пуномоћника или без давања пуномоћја адвокату, у зависности од конкретног случаја, презентовати истима могућност одрицања од тужбе, опозива пуномоћја и закључења вансудког споразума којим ће се општина Владичин Хан обавезати да исплати, уколико власник парцеле то захтева, накнаду за заузеће земљишта и да преузме обавезу плаћања до тада насталих трошкова у судском поступку, уколико је судски поступак покренут.

Члан 8.

Одлука ступа на снагу наредног дана од дана објављивања у "Службеном гласнику града Врања".

**СКУПШТИНА ОПШТИНЕ ВЛАДИЧИН ХАН**

**Број: 06-109/4/24-I**

**Дана: 10. септембра 2024. године**

 **ПРЕДСЕДНИЦА,**

 **Данијела Поповић**